Kɛ Kristofohi baptisii nɔ kɛɛ?
Mɛni e sa kaa o pee konɛ o sa kɛ ha baptisimi?
Kɛ nɔ peeɔ kɛ jɔɔ e he nɔ ha Mawu kɛɛ?
Mɛni titli he je nɛ e sa kaa o ha nɛ a baptisi mo?
1. Mɛni he je nɛ Etiopia sɔmɔlɔ nɔkɔtɔma ko bi kaa a baptisi lɛ ɔ?
‘O NƐ nyu; mɛni maa tsi ye baptisimi nya?’ Etiopia sɔmɔlɔ nɔkɔtɔma ko lɛ bi sane nɛ ɔ ngɛ kekle Kristofo ɔmɛ a be ɔ mi. Kristofo no ko nɛ a tsɛɛ lɛ Filipo tsɔɔ lɛ níhi a nya, nɛ e na kaa Yesu ji Mesia nɛ a wo e he si ɔ nɛ. Nɔ́ nɛ Etiopia nyumu ɔ kase kɛ je Ngmami ɔ mi ɔ sɛ e tsui mi, nɛ lɔ ɔ ha e pee he nɔ́ ko amlɔ. E de kaa e suɔ nɛ a baptisi lɛ!
2. Mɛni he je nɛ e sa kaa o kɛ hɛdɔ nɛ susu baptisimi he?
2 Ke Yehowa Odasefo ɔmɛ a ti nɔ kake kɛ mo kase womi nɛ ɔ kekle yi ɔ kɛ ba su yi nɛ ɔ nɔ ɔ, eko ɔ, mo hu e maa pee mo kaa o bi ke, ‘Mɛni maa tsi ye baptisimi nya?’ Kɛ ba si amlɔ nɛ ɔ, o kase Baiblo ɔ siwo nɛ kɔɔ neneene wami ngɛ Paradeiso mi ɔ he. (Luka 23:43; Kpojemi 21:3, 4) O kase si fɔfɔɛ tutuutu mi nɛ gbogboe ɔmɛ ngɛ, kɛ gbogboehi a si temi hɛ nɔ kami ɔ he ní. (Fiɛlɔ 9:5; Yohane 5:28, 29) Eko ɔ, o yaa asafo mi kpehi nɛ Yehowa Odasefohi peeɔ ɔ, nɛ mo nitsɛ o na bɔ nɛ a ngɔ anɔkuale jami ɔ kɛ ngɛ a je mi bae ha. (Yohane 13:35) Nɔ́ nɛ pe kulaa ji kaa eko ɔ, o kɛ Yehowa Mawu bɔni huɛ bɔmi momo.
3. (a) Mɛni fami Yesu kɛ ha e se nyɛɛli ɔmɛ? (b) Kɛ a peeɔ nyu mi baptisimi kɛɛ?
3 Mɛni o maa pee kɛ tsɔɔ kaa o suɔ nɛ o sɔmɔ Mawu? Yesu de e se nyɛɛli ɔmɛ ke: ‘Nyɛɛ ya nɛ nyɛ ya pee je ma amɛ tsuo ye kaseli, nyɛɛ baptisi mɛ.’ (Mateo 28:19) Yesu nitsɛ ha a baptisi lɛ ngɛ nyu mi kɛ pee nɔ hyɛmi nɔ́ ha wɔ. A fĩa we nyu kɛ pue we e nɔ, nɛ a plɛ we nyu bɔɔ kɛ pue we e yi mi hulɔ. (Mateo 3:16) A je munyungu “baptisi” ɔ kɛ je Hela munyungu nɛ e sisi ji “a mu ngɛ nyu mi” ɔ mi. Enɛ ɔ he ɔ, Kristofohi a baptisimi ɔ tsɔɔ kaa e sa kaa a ngɔ nɔ kɛ wo nyu sisi, nɛ a wo e nɔ.
4. Mɛni nyu mi nɛ a baptisii nɔ ngɛ ɔ tsɔɔ?
4 Nɔ tsuaa nɔ nɛ suɔ kaa e kɛ Yehowa Mawu maa pee huɛ ɔ, e sa kaa a baptisi lɛ. O baptisimi ji nɔ́ nɛ ma ha nihi maa na kaa o suɔ nɛ o sɔmɔ Mawu. E tsɔɔ kaa o suɔ nɛ o pee Yehowa suɔmi nya ní. (La 40:7, 8) Se loko o maa sa kɛ ha baptisimi ɔ, e biɔ nɛ o pee ní komɛ.
NILE KƐ HEMI KƐ YEMI HE HIA
5. (a) Mɛni ji kekleekle nɔ́ nɛ e sa kaa o pee konɛ o sa kɛ ha baptisimi? (b) Mɛni he je Kristofohi a kpehi a he hia wawɛɛ ɔ?
5 O je nɔ́ kekleekle nɛ e sa kaa o pee ɔ sisi momo. Ngɛ mɛni blɔ nɔ? Kɛ gu Baiblo ɔ nɛ o kase bɔɔbɔɔbɔɔ ɔ nɔ ɔ, o ba le Yehowa Mawu kɛ Yesu Kristo. (Kane Yohane 17:3.) Se níhi fuu ngɛ nɛ e sa kaa o kase kɛ piɛɛ he. Kristofohi suɔ kaa a ‘le Mawu suɔmi nya ní.’ (Kolose Bi 1:9) Yehowa Odasefohi a kpehi nɛ o maa ya a maa ye bua mo wawɛɛ. E he hia nɛ o ya kpe nɛ ɔmɛ. (Hebri Bi 10:24, 25) Kpe nɛ o maa ya daa a maa ye bua mo nɛ o maa le Mawu.
6. Baiblo ɔ mi ní enyɛmɛ e sa kaa o le loko a baptisi mo?
6 E he hia we kaa o le nɔ́ tsuaa nɔ́ ngɛ Baiblo ɔ mi loko a baptisi mo. Etiopia sɔmɔlɔ nɔkɔtɔma a le ní komɛ, se e hia yemi kɛ buami konɛ e nu Ngmami ɔ mi ní kpa komɛ hu a sisi. (Bɔfo Ɔmɛ A Ní Tsumi 8:30, 31) Jã kɛ̃ mo hu níhi babauu ngɛ nɛ o maa kase. Ngɛ anɔkuale mi ɔ, Mawu he ní nɛ o maa kase ɔ be nyagbe bae kɔkɔɔkɔ. (Fiɛlɔ 3:11) Se loko a maa baptisi mo ɔ, e sa kaa o le Baiblo sisije tsɔɔmi ɔmɛ nɛ o kplɛɛ a nɔ. (Hebri Bi 5:12) Kaa nɔ hyɛmi nɔ́ ɔ, e sa nɛ o le si fɔfɔɛ mi nɛ gbogboe ɔmɛ ngɛ, se nami nɛ ngɛ Mawu biɛ ɔ, kɛ e Matsɛ Yemi ɔ he nɛ o kplɛɛ nɔ.
7. Kɛ e sa kaa Baiblo ɔ nɛ o ngɛ kasee ɔ nɛ ná o nɔ he wami ha kɛɛ?
7 Pi nile pɛ kɛkɛ nɛ e sa kaa o ná, ejakaa “ke nɔ ko be hemi kɛ yemi ɔ, e be nyɛe maa sa Mawu hɛ mi.” (Hebri Bi 11:6) Baiblo ɔ de wɔ kaa benɛ ni komɛ nɛ hi blema Korinto ma a mi ɔ nu sɛ gbi nɛ Kristofo ɔmɛ fiɛɛ ɔ, ‘a he ye, nɛ a baptisi mɛ.’ (Bɔfo Ɔmɛ A Ní Tsumi 18:8) Jã nɔuu e sa kaa Baiblo ɔ nɛ o ngɛ kasee ɔ nɛ ha mo hu o he ye kaa e ji Mawu Munyu nɛ a je mumi mi kɛ ngma. E sa kaa Baiblo ɔ nɛ o ngɛ kasee ɔ nɛ ha nɛ o ná hemi kɛ yemi ngɛ Mawu si womi ɔmɛ a mi, nɛ e ye bua mo konɛ o he ye hu kaa Yesu afɔle sami ɔ ma nyɛ ma he o yi wami.
BAIBLO Ɔ MI ANƆKUALE Ɔ NƐ O MAA SƐƐ HA NIHI
8. Mɛni ma ha o maa suɔ wawɛɛ kaa o maa sɛɛ níhi nɛ o kase ɔ ha nihi?
8 Benɛ o hemi kɛ yemi ɔ ngɛ wae ɔ, o maa na kaa o be nyɛe ma ma o nya ngɔ to níhi nɛ o kase ɔ nɔ hu. (Yeremia 20:9) O maa suɔ wawɛɛ kaa o sɛɛ Mawu kɛ e yi mi tomi ɔmɛ a he ní ha nihi.
9, 10. (a) Mɛnɔmɛ o ma nyɛ ma bɔni Baiblo ɔ mi anɔkuale ɔ sɛɛmi ha? (b) Ke o suɔ kaa o piɛɛ Yehowa Odasefohi a he kɛ ya fiɛɛmi ɔ, mɛni e sa nɛ o pee?
9 O ma nyɛ maa gu ga blɔ nɔ nɛ o bɔni Baiblo ɔ mi anɔkuale ɔ sɛɛmi ha o weku li, o huɛmɛ, nihi nɛ o kɛ mɛ tsuɔ ní, kɛ o kpɔ ɔ mi bi. Be ko se ɔ, o maa suɔ kaa o piɛɛ Yehowa Odasefohi a he kɛ ya fiɛɛmi. Ke jã a, o kɛ Odasefo no ɔ nɛ kɛ mo ngɛ Baiblo ɔ kasee ɔ nɛ sɛɛ he ní. Ke o sa fiɛɛmi yami ɔ, asafo mi nikɔtɔma amɛ maa to blɔ nya, nɛ a kpɛti ni enyɔ kɛ mo, kɛ nɔ nɛ ngɛ mo ní ɔ tsɔɔe ɔ maa sɛɛ ní.
10 Enɛ ɔ ma ha nɛ o maa le Kristofohi asafo ɔ mi nikɔtɔma amɛ nɛ kpakaa Yehowa to ɔmɛ ɔ a ti ni komɛ saminya. (Bɔfo Ɔmɛ A Ní Tsumi 20:28; 1 Petro 5:2, 3) Ke nikɔtɔma amɛ na kaa o nu Baiblo sisije tsɔɔmi ɔmɛ a sisi, nɛ o he ye hulɔ, nɛ o je mi bami kɛ Mawu sisi tomi mlaa amɛ kɔ, nɛ o suɔ niinɛ kaa o maa pee Yehowa Odasefo no ɔ, a ma ha mo lemi kaa o ma nyɛ maa pee sane kpakpa fiɛɛlɔ nɛ a baptisi we lɛ lolo.
11. Mɛni tsakemi komɛ e maa hia kaa ni komɛ nɛ pee loko a sa ha fiɛɛmi yami?
11 Se eko ɔ, nikɔtɔma amɛ maa na kaa e sa nɛ o pee tsakemi komɛ ngɛ o je mi bami kɛ o ní peepee komɛ a mi loko o bɔni fiɛɛmi yami. Eko ɔ, e he maa hia kaa o kpa ní komɛ nɛ o peeɔ ngɛ laami mi. Enɛ ɔ tsɔɔ kaa loko o ma bi kaa o suɔ nɛ o pee fiɛɛlɔ nɛ a baptisi we lɛ lolo ɔ, e sɛ kaa o peeɔ yayamihi nɛ ngɛ hɛdɔ kaa ajuama bɔmi ní peepeehi, dã demi, kɛ tsopa yayahi kɛ ní tsumi.
TSUI TSAKEMI KƐ SE KPALEMI
12. Mɛni he je tsui tsakemi he hia?
12 E sa kaa o pee ní kpa komɛ hu loko a baptisi mo. Bɔfo Petro de ke: “Nyɛ tsake nyɛ tsui, nɛ nyɛɛ kpale nyɛ se kɛ ba Mawu ngɔ, konɛ a ngɔ nyɛ he yayami ɔmɛ kɛ pa nyɛ.” (Bɔfo Ɔmɛ A Ní Tsumi 3:19) Ke a ke o tsake o tsui ɔ, e tsɔɔ o he nɛ o ma pia ngɛ anɔkuale mi ngɛ nɔ́ ko nɛ o pee ɔ he. Tsui tsakemi he hia titli ke nɔ ko ba e je mi basabasa. Se ke nɔ ɔ je mi bami he tsɔ po ɔ, kɛ̃ ɔ, tsui tsakemi he hia lɛ. Mɛni he je? Ejakaa adesahi tsuo ji yayami peeli nɛ a hia Mawu dɛ mi yayami pami. (Roma Bi 3:23; 5:12) Benɛ o kase we Baiblo ɔ lolo ɔ, o li Mawu suɔmi nya ní. Lɔ ɔ he ɔ, kɛ o ma plɛ kɛ hi si bɔ nɛ sa Mawu hɛ mi kɛɛ? Enɛ ɔ he ɔ, tsui tsakemi he hia.
13. Mɛni ji se kpalemi?
13 Nɔ́ nɛ nyɛɛɔ tsui tsakemi se ji se kpalemi. Pi o he kɛkɛ nɛ o ma pia. E sa nɛ o kpa o je mi bami momo ɔ, nɛ o fia o pɛɛ si kaa kɛ je amlɔ nɛ ɔ kɛ yaa a, o maa pee nɔ́ nɛ da. Tsui tsakemi kɛ se kpalemi ji níhi nɛ e sa kaa o pee loko a baptisi mo.
O HE NƆ NƐ O MAA JƆƆ
14. Mɛni ji nɔ́ kpa nɛ he hia nɛ sa kaa o pee loko a baptisi mo?
14 Nɔ́ kpa ko hu ngɛ nɛ he hia kaa o pee loko a baptisi mo. E sa nɛ o jɔɔ o he nɔ ha Yehowa Mawu.
15, 16. Mɛni o he nɔ nɛ o maa jɔɔ ha Mawu ɔ tsɔɔ, nɛ mɛni woɔ nɔ gɛjɛmi nɛ e peeɔ enɛ ɔ?
15 Ke o jɔɔ o he nɔ ha Yehowa Mawu ngɛ sɔlemi mi ɔ, e tsɔɔ kaa o wo lɛ si kaa lɛ pɛ o ma sɔmɔ kɛ ya neneene. (5 Mose 6:15) Se mɛni he je nɛ nɔ ko maa suɔ kaa e ye nyɔguɛ ha Mawu? Yoo, waa ngɔ lɛ kaa nyumu ko na yo ko nɛ́ e suɔ kaa e ngɔ. Benɛ e ngɛ yo ɔ he hɛ toe nɛ e ngɛ e suhi nɛ ngɛ fɛu ɔ yɔsee ɔ, lɔ ɔ ma ha nɛ e maa suɔ e sane wawɛɛ. E ngɛ heii kaa pee se ɔ, e ma de yo ɔ ke e suɔ nɛ e ngɔ lɛ. Niinɛ, yo ngɔmi ma ha blɔ nya ní tsumi kpahi ma ba fɔ nyumu ɔ nɔ mohu. Se suɔmi maa wo lɛ gɛjɛmi konɛ e pee jã.
16 Ke o ba le Yehowa nɛ o suɔ lɛ hulɔ ɔ, lɔ ɔ maa wo mo gɛjɛmi nɛ o ma sɔmɔ lɛ kɛ pi si. Nɔ tsuaa nɔ nɛ suɔ kaa e nyɛɛ Mawu Bi Yesu Kristo se ɔ, e sa kaa “e kua e he.” (Marko 8:34) Ke wa ha we nɛ wa tsui nya níhi kɛ níhi nɛ wa suɔ kaa waa di se nɛ tsi wɔ blɔ ngɛ tue bumi nɛ wa maa pee ha Mawu ɔ mi ɔ, lɛɛ wa ngɛ tsɔɔe kaa wa kua wa he. Enɛ ɔ he ɔ, loko a maa baptisi mo ɔ, e sa kaa Yehowa Mawu suɔmi nya ní peemi nɛ pee oti ngɛ o si himi mi.
HE NƆ JƆƆMI HE GBEYE YEMI NƆ KUNIMI NƐ O MAA YE
17. Mɛni he je ni komɛ tsɛ̃ɛ a he nɔ nɛ a maa jɔɔ ha Mawu ɔ kɛ toɔ?
17 Ni komɛ tsɛ̃ɛ a he nɔ nɛ a maa jɔɔ ha Yehowa kɛ toɔ, ejakaa a ngɛ nane hiami nɛ ngɛ hɛdɔ nɛ ɔ he gbeye yee. Eko ɔ, a ngɛ gbeye yee kaa a maa bu akɔtaa ha Mawu kaa Kristofohi nɛ jɔɔ a he nɔ. Akɛnɛ a yeɔ gbeye kaa a ma ya tla blɔ, nɛ lɔ ɔ maa hao Yehowa he je ɔ, e peeɔ mɛ kaa e maa hi mohu ke a jɔɔ we a he nɔ kulaa.
18. Mɛni maa wo mo gɛjɛmi konɛ o jɔɔ o he nɔ ha Yehowa?
18 Ke o ba ná suɔmi ha Yehowa a, lɔ ɔ maa wo mo gɛjɛmi nɛ o maa jɔɔ o he nɔ ha lɛ, nɛ o maa bɔ mɔde kaa o maa nyɛɛ ngɛ nya. (Fiɛlɔ 5:4) Ke o jɔɔ o he nɔ se ɔ, e ngɛ heii kaa o maa suɔ kaa ‘o ba o je mi bɔ nɛ maa sa Yehowa hɛ mi.’ (Kolose Bi 1:10) Akɛnɛ o suɔ Mawu he je ɔ, e he be wae ha mo kaa o maa pee e suɔmi nya ní. Nɔ́ jemi ko be he kaa o kɛ bɔfo Yohane ma kpã gbi. E ngma ke: “Ke wa suɔ Mawu ɔ, wa yeɔ e mlaa amɛ a nɔ. Nɛ e mlaa amɛ a nɔ yemi wɛ kulaa.”
19. Mɛni he je nɛ e sɛ nɛ o ye gbeye kaa o maa jɔɔ o he nɔ ha Mawu?
19 E he hia we kaa o ye mluku loko o jɔɔ o he nɔ ha Mawu. Yehowa le o fã tɔmi ɔmɛ nɛ e be bie kaa o pee nɔ́ ko nɛ pã mo kɔkɔɔkɔ. (La 103:14) E suɔ kaa o ye manye, nɛ e ma fĩ o se nɛ e maa ye bua mo. (Kane Yesaya 41:10.) Mo ná nɔ mi mami kaa, ke o ngɔ o he kɛ fɔ Yehowa nɔ kɛ o tsui tsuo ɔ, ‘e ma ha o blɔ ɔmɛ maa da.’
BAPTISIMI NƐ O KƐ MAA PEE O HE NƆ JƆƆMI Ɔ HE OKADI
20. Mɛni he je o he nɔ nɛ o maa jɔɔ ha Yehowa be kɔkɔɔ mi nɔ́ pee daa?
20 Níhi nɛ wa sɛsɛ he ɔmɛ a he nɛ o ma susu ɔ maa ye bua mo, konɛ o jɔɔ o he nɔ ha Yehowa ngɛ sɔlemi mi. E sa kaa nɔ tsuaa nɔ nɛ suɔ Yehowa ngɛ anɔkuale mi ɔ, e ‘kɛ e nya nɛ jaje ngɛ ma hɛ mi kɛ ya yi wami hemi mi.’ (Roma Bi 10:10) Kɛ o ma plɛ kɛ jaje ngɛ ma hɛ mi kɛɛ?
21, 22. Kɛ o ma plɛ ‘kɛ jaje o hemi kɛ yemi ɔ ngɛ ma hɛ mi’ kɛɛ?
21 Mo ha nɛ nikɔtɔmahi a kuu ɔ sanehi a he blɔ nya tolɔ ɔ ngɛ nyɛ asafo ɔ mi ɔ nɛ le kaa o suɔ nɛ a baptisi mo. E maa to blɔ nya nɛ asafo ɔ mi nikɔtɔmahi komɛ kɛ mo ma susu Baiblo sisije tsɔɔmi ɔmɛ a he sane bimi komɛ a he. Ke nikɔtɔma amɛ na kaa o sa baptisimi ɔ, a ma de mo kaa a maa baptisi mo ngɛ kpe nɛ a maa ya a. * A ma ha nɔ́ nɛ baptisimi tsɔɔ ɔ he munyu ngɛ kpe ɔ sisi. Lɔ ɔ se ɔ, munyu tulɔ ɔ ma bi nihi nɛ a maa baptisi mɛ ɔ munyu kpitikpiti enyɔ konɛ a ha heto. Enɛ ɔ ji blɔ kake nɔ nɛ a guɔ ‘kɛ jaje ɔ a hemi kɛ yemi ɔ ngɛ ma hɛ mi.’
22 Baptisimi ɔ ji nɔ́ nɛ kadiɔ mo ngɛ ma hɛ mi kaa o jɔɔ o he nɔ ha Mawu, nɛ jehanɛ ɔ, o plɛ pee Yehowa Odasefo ɔmɛ a ti nɔ kake. A muɔ nihi nɛ a maa baptisi mɛ ɔ ngɛ nyu mi kɛ tsɔɔ nihi kaa a jɔɔ a he nɔ ha Yehowa.
NƆ́ NƐ O BAPTISIMI Ɔ TSƆƆ
23. Ke a baptisi nɔ ‘kɛ wo Tsɛ ɔ, kɛ Bi ɔ, kɛ mumi klɔuklɔu ɔ biɛ mi’ ɔ, mɛni e tsɔɔ?
23 Yesu de ke a maa baptisi e kaseli ɔmɛ ‘kɛ wo Tsɛ ɔ, kɛ Bi ɔ, kɛ mumi klɔuklɔu ɔ biɛ mi.’ (Mateo 28:19) Enɛ ɔ tsɔɔ kaa nɔ nɛ a maa baptisi lɛ ɔ kplɛɛ blɔ nya nɛ Yehowa Mawu kɛ Yesu Kristo ngɛ ɔ nɔ. (La 83:18; Mateo 28:18) Nɛ e kplɛɛ Mawu mumi klɔuklɔu ɔ loo he wami nɛ e kɛ tsuɔ ní ɔ hu nɔ.
24, 25. (a) Mɛni baptisimi daa si ha? (b) Mɛni sane bimi a ma ha wɔ heto?
24 Se baptisimi pi nɔ he dumi ngɛ nyu mi kɛkɛ. E daa si ha nɔ́ ko nɛ he hia saminya. Ke a ngɔ mo kɛ wo nyu ɔ sisi ɔ, e tsɔɔ kaa o gbo ha o sa si himi ɔ. Nɛ ke a wo o nɔ kɛ je nyu ɔ mi ɔ, e tsɔɔ kaa o ba wami mi ekohu konɛ o ba pee Mawu suɔmi nya ní. Mo kai hu kaa, o jɔɔ o he nɔ ha Yehowa Mawu nitsɛ, se pi kɛ ha ní tsumi, loo adesahi, loo blɔ nya tomi ko. O he nɔ jɔɔmi kɛ baptisimi ɔ ji huɛ bɔmi nɛ mi wa nɛ o kɛ Mawu ma ná a sisije.
25 Ke a baptisi mo ɔ, lɔ ɔ tsɔɔ we kaa bɔ tsuaa bɔ nɛ ji ɔ, a ma he o yi wami. Bɔfo Paulo ngma ke: ‘Nyɛɛ kɛ gbeye yemi, kɛ he domi nɛ tsu ní wawɛɛ, konɛ a he nyɛ yi wami.’ (Filipi Bi 2:12) Baptisimi ji kekleekle nane hiami kɛkɛ nɛ kɛ nɔ yaa yi wami hemi mi. Lɔ ɔ he ɔ, sane bimi ɔ ji, mɛni blɔ nɔ o maa gu kɛ hi Mawu suɔmi ɔ mi? Wa nyagbe yi ɔ ma ha wɔ heto.